62008CJ0016
TEISINGUMO TEISMO (šeštoji kolegija) SPRENDIMAS
2009 m. birželio 11 d. (
*1
)
„Bendrasis muitų tarifas — Tarifinė klasifikacija — Kombinuotoji nomenklatūra — Skystųjų kristalų įtaisai su aktyviąja matrica“
Byloje C-16/08
dėl Administratīvā apgabaltiesa (Latvija) 2007 m. gruodžio 13 d. Sprendimu, kurį Teisingumo Teismas gavo 2008 m. sausio 15 d., pagal EB 234 straipsnį pateikto prašymo priimti prejudicinį sprendimą byloje
Schenker SIA
prieš
Valsts ieņēmumu dienests,
TEISINGUMO TEISMAS (šeštoji kolegija),
kurį sudaro kolegijos pirmininkas J.-C. Bonichot, teisėjai K. Schiemann (pranešėjas) ir C. Toader,
generalinė advokatė J. Kokott,
kancleris R. Grass,
atsižvelgęs į rašytinę proceso dalį,
išnagrinėjęs pastabas, pateiktas:
—
Schenker SIA, atstovaujamos įgaliotinio E. Āboliņa,
—
Valsts ieņēmumu dienests, atstovaujamos D. Jakāns,
—
Vengrijos vyriausybės, atstovaujamos R. Somssich, J. Fazekas ir K. Borvölgyi,
—
Europos Bendrijų Komisijos, atstovaujamos G. Wilms ir E. Kalnins,
atsižvelgęs į sprendimą, priimtą susipažinus su generalinės advokatės nuomone, nagrinėti bylą be išvados,
priima šį
Sprendimą
1
Prašymas priimti prejudicinį sprendimą pateiktas dėl Kombinuotosios nomenklatūros (toliau – KN), kuri sudaro 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, p. 1; 2004 m. specialusis leidimas lietuvių k., 2 sk., 2 t., p. 382), iš dalies pakeisto 2003 m. rugsėjo 11 d. Komisijos reglamentu (EB) Nr. 1789/2003 (OL L 281, p. 1; 2004 m. specialusis leidimas lietuvių k., 2 sk., 14 t., p. 3), I priedą, išaiškinimo.
2
Šis prašymas buvo pateiktas sprendžiant ginčą tarp Schenker SIA (toliau – Schenker) ir Valsts ieņēmumu dienests (Valstybinė mokesčių inspekcija, toliau – VMI) dėl kai kurių skystųjų kristalų įtaisų su aktyviąja matrica (LCD) tarifinės klasifikacijos.
Teisinis pagrindas
3
Reglamentu Nr. 2658/87 nustatyta Kombinuotoji nomenklatūra grindžiama tarptautine suderinta prekių aprašymo ir kodavimo sistema (toliau – SS), kurią parengė Muitinių bendradarbiavimo taryba, vėliau tapusi Pasaulio muitinių organizacija, o įtvirtino – tarptautinė konvencija, sudaryta 1983 m. birželio 14 d. Briuselyje ir Bendrijos vardu patvirtinta 1987 m. balandžio 7 d. Tarybos sprendimu 87/369/EEB (OL L 198, p. 1; 2004 m. specialusis leidimas lietuvių k., 2 sk., 2 t., p. 288).
4
KN pirmoje dalyje įtvirtintos preliminarios nuostatos. Šios dalies bendrosioms nuostatoms skirto I skyriaus A poskyryje „Bendrosios Kombinuotosios nomenklatūros aiškinimo taisyklės“ (toliau – bendrosios taisyklės) nustatyta:
„Klasifikuojant prekes pagal (KN), turi būti vadovaujamasi šiais principais:
1.
Skyrių, skirsnių ir poskirsnių pavadinimai pateikiami tik nurodymui palengvinti; juridiniais tikslais prekių klasifikavimas turi būti nustatomas pagal pozicijų pavadinimus bei skyrių ir skirsnių pastabas ir, jeigu šiuose pozicijų pavadinimuose ir pastabose nenurodyta kitaip, vadovaujantis toliau išdėstytomis nuostatomis.
2.
a)
Bet kuri pozicijos pavadinime esanti nuoroda į kokią nors prekę turi būti taip pat laikoma nuoroda į tokią prekę, nesukomplektuotą arba nebaigtą gaminti, jeigu ji turi pagrindines sukomplektuotos arba baigtos gaminti prekės savybes. Tokia nuoroda taip pat įvardija ir sukomplektuotą arba baigtą gaminti prekę (taip pat prekę, laikomą sukomplektuota arba baigta gaminti vadovaujantis šia taisykle), kuri pateikiama nesurinkta arba išardyta.
<…>“
5
Kita KN dalis, kurioje pateikiamas muitų sąrašas, apima XVI skyrių „Mašinos ir mechaniniai įrenginiai; elektros įrenginiai; jų dalys; garso įrašymo ir atkūrimo aparatai, televizijos vaizdo ir garso įrašymo ir atkūrimo aparatai, šių dirbinių dalys bei reikmenys“.
6
KN 8528 pozicijoje nurodoma:„8528Televizijos signalų imtuvai su radijo imtuvais arba su garso ar vaizdo įrašymo arba atkūrimo aparatais, arba be jų; vaizdo monitoriai ir vaizdo projektoriai:
<…>
—
Vaizdo monitoriai:
852821
— —
spalvoto vaizdo:
<…>85282190
— — —
Kita
<…>“
7
KN 8529 pozicijoje nustatyta:„8529Dalys, tinkamos naudoti vien tik arba daugiausia su aparatais, klasifikuojamais 8525–8528 pozicijose:
<…>852990
—
Kita:
<…>85299081
— — — — —
Televizijos kameroms, klasifikuojamoms 852530 pozicijoje, ir aparatūrai, klasifikuojamai 8527 ir 8528 pozicijose
<…>“
8
KN 9013 pozicijoje nurodoma:„9013Skystųjų kristalų įtaisai, išskyrus gaminius, tiksliau aprašytus kitose pozicijose; lazeriai, išskyrus lazerinius diodus; kiti optiniai aparatai ir prietaisai, nenurodyti kitoje šio skirsnio vietoje:
<…>901380
—
Kiti įtaisai, aparatai ir prietaisai:
— —
Skystųjų kristalų įtaisai:
90138020
— — —
Skystųjų kristalų įtaisai su aktyviąja matrica
<…>“
9
2002 m. spalio 23 d. Europos Bendrijų Komisijos paskelbtose Europos Bendrijų Kombinuotosios nomenklatūros paaiškinimuose (OL C 256, p 1) dėl 85282114–85282190 subpozicijų daroma nuoroda į SS paaiškinimų, esančių Pasaulio muitinių organizacijos paskelbtame SS klasifikavimo nuomonių rinkinyje (toliau – SS rinkinys), dėl 8528 pozicijos antrosios pastraipos 6 punktą.
10
SS paaiškinimuose dėl 8528 pozicijos sakoma:
„<…>
Į šią poziciją patenka televizijos signalo imtuvai (įskaitant vaizdo monitorius ir vaizdo projektorius) su radijo imtuvais arba su garso ar vaizdo įrašymo, arba atkūrimo aparatais.
Tarp šios pozicijos aparatų minimi:
<…>
6)
vaizdo monitoriai, kurie yra imtuvai, tiesiogiai bendraašiais kabeliais sujungti su vaizdo kamera ar vaizdo magnetofonu ir kuriuose buvo panaikintas bet koks radijo dažnių judėjimas, yra aparatūra, skirta naudoti specialistams, naudojama televizijos kanalų režisieriaus valdymo pultuose ar uždaros televizijos sistemoje (oro uostai, stotys, juodoji metalurgija, chirurgija ir pan.). Iš esmės šioje aparatūroje yra įtaisai, sukuriantys ir nukreipiantys šviesos tašką į ekraną kartu su kitais signalais iš šaltinio, ir vienu ar keliais vaizdo stiprintuvais leidžiantys keisti šviesos taško stiprumą. Jų įvestys gali būti raudonos (R), žalios (G) ir mėlynos (B), atskirtos ar koduotos pagal bet kurį iš standartų (NTSC, SECAM, PAL, D MAC ar kt.). Kad galėtų priimti koduotus signalus, monitorius iškodavimui (atskyrimui) turi turėti signalus R, G ir B. Paprastai naudojamas būdas vaizdui atkurti yra elektroninis vamzdis su tiesioginiu regimumu ar projektoriumi su trimis elektroniniais vamzdžiais, bet yra monitorių, veikiančių kitaip (pvz., skystųjų kristalų ekranas, šviesos spinduliai, nukreipti ant alyvos plėvelės). Šie monitoriai gali turėti elektroninius vamzdžius arba būti plokšti, turėti skystųjų kristalų ekranus, šviesos diodus (LED), plazminius ekranus ir t. t.
<…>
Laikantis bendrųjų dalių klasifikavimo nuostatų (žr. skyriaus Bendrąsias nuostatas) šios pozicijos aparatų dalys priskiriamos Nr. 85.29.“
11
SS paaiškinime dėl 9013 pozicijos nurodoma:
„<…> šiai pozicijai, be kita ko, priskiriami:
1.
Skystųjų kristalų įtaisai, kuriuos sudaro skystųjų kristalų sluoksnis, esantis tarp dviejų stiklinių ar plastmasinių plokščių ar lakštų su elektros laidininkais ar be jų, vientisi ar padalyti į tam tikros formos dalis, kurie nėra atskirai aprašyti kitose (KN) pozicijose.
<…>“
Pagrindinė byla ir prejudicinis klausimas
12
2004 m. gruodžio 29 d.Schenker užpildė muitinės deklaraciją dėl kelių prekių, būtent dėl skystųjų kristalų įtaisų TFT LCD su aktyviąja matrica LTA320W2-L01, LTA260W1-L02 ir LTM170W1-L01, kurių bendra vertė buvo 108720 JAV dolerių, priskirdama juos KN 90138020 subpozicijai ir atitinkamai pritaikydama jiems 0% importo muitą.
13
Iš Teisingumo Teismui pateiktos medžiagos matyti, kad šiuos įtaisus sudaro du stiklo lakštai, skystųjų kristalų sluoksnis tarp šių lakštų, vertikalaus ir horizontalaus signalo nukreiptuvai, foninio apšvietimo įtaisas, inverteris, kuris generuoja aukštą įtampą foninio apšvietimo įtaisui, ir galiausiai kontrolės blokas – duomenų perdavimo sąsaja (PCB arba PWB kontrolė), – užtikrinantis nuoseklų duomenų perdavimą į kiekvieną LCD modulio pikselį (tašką), naudojant specifinę technologiją LVDS (Low-voltage differential signaling).
14
Tikrindami šių Schenker prekių deklaraciją VMI Rygos teritorinės muitinės (Valsts ieņēmumu dienests Rīgas Muitas reģionālā iestāde) pareigūnai suabejojo, kad KN subpozicijos nurodytos teisingai. Todėl kai kurių prekių pavyzdžiai buvo paimti ir perduoti kompetentingai muitinės tarnybai KN kodams nustatyti. Muitinės pareigūnai nustatė, kad prekės priskirtinos 85282190 subpozicijai, o ne Schenker nurodytai 90138020 subpozicijai. VMI nurodytą klasifikaciją atitinka 14% importo muito tarifas, kuris, šios institucijos nuomone, turėjo būti taikomas šioms prekėms.
15
Todėl 2005 m. vasario 24 d. VMI priėmė sprendimą, kuriuo pripažino Schenker atsakinga už administracinį teisės pažeidimą, numatytą Latvijos administracinių teisės pažeidimų kodekse, ir skyrė jai 300 LVL baudą. VMI generalinis direktorius patvirtino šį sprendimą 2005 m. birželio 7 dieną.
16
2005 m. liepos 11 d.Schenker Administratīvā rajona tiesa (apylinkės administracinis teismas) pateikė ieškinį, prašydamas panaikinti VMI generalinio direktoriaus sprendimą ir iš esmės teigdamas, kad pagrindinėje byloje nagrinėjamos prekės neturėjo būti priskirtos KN 85282190 subpozicijos, t. y. kaip baigtos gaminti prekės KN prasme, nes jose nėra sąsajos vaizdo signalui perduoti ir jos negali priimti tokių signalų.
17
2006 m. gegužės 12 d.Administratīvā rajona tiesa sprendimu Schenker ieškinys atmestas. Sutikdamas su Schenker teigimu, kad deklaruotų prekių negalima laikyti sukomplektuotomis arba baigtomis gaminti prekėmis, šis teismas pabrėžė, kad bylos medžiagoje esanti prekių techninė dokumentacija patvirtina, kad jose yra pagrindinių komponentų, kurie užtikrina esminę prekės funkciją, t. y. duomenų perdavimą. Taigi VMI nustatyta prekių klasifikacija yra pagrįsta, nes kalbama apie nesukomplektuotą arba nebaigtą gaminti prekę, turinčią pagrindinių sukomplektuotos prekės savybių.
18
2006 m. birželio 2 d.Schenker Administratīvā apgabaltiesa (apygardos administracinis teismas) dėl šio sprendimo pateikė apeliacinį skundą. Atsižvelgdamas į abejones dėl pagrindinėje byloje nagrinėjamų prekių tarifinės klasifikacijos, šis teismas nusprendė sustabdyti bylos nagrinėjimą ir pateikti Teisingumo Teismui šį prejudicinį klausimą:
„Ar (KN) 85282190 poziciją reikia aiškinti taip, kad 2004 m. gruodžio 29 d. ši pozicija buvo taikoma ir skystųjų kristalų įtaisams (LCD) su aktyviąja matrica (TFT LCD–LTA320W2-L01, LTA260W1-L02, LTM170W1-L01), kuriuos iš esmės sudaro tokios dalys:
—
du stiklo lakštai,
—
skystųjų kristalų sluoksnis tarp šių lakštų,
—
vertikalaus ir horizontalaus signalo nukreiptuvai,
—
foninio apšvietimo įtaisas,
—
inverteris, kuris generuoja aukštą įtampą galiniam šviesos šaltiniui, ir
—
kontrolės blokas – duomenų perdavimo sąsaja (PCB arba PWB kontrolė), užtikrinantis nuoseklų duomenų perdavimą į kiekvieną LCD modulio pikselį (tašką), naudojant specifinę technologiją LVDS (Low-voltage differential signaling), kuris yra pagrindinis LCD televizorių ir vaizdo monitorių gamybos komponentas?“
Dėl prejudicinio klausimo
Šalių argumentai
19
Schenker iš esmės teigia, kad pagrindinėje byloje nagrinėjami įtaisai nėra skirti tik specialiam naudojimui ir gali būti naudojami gaminant įvairias prekes, pavyzdžiui, kompiuterius, vaizdo monitorius, televizorius, švieslentes, medicinos įrangą, automatinės kontrolės įrangą arba žaidimo automatus. Todėl minėti įtaisai nepriklauso KN 85282190 subpozicijai, kuriai priskiriami vaizdo monitoriai ir baigtos gaminti prekės.
20
VMI ir Komisija, atvirkščiai, teigia, kad pagrindinėje byloje nagrinėjami įtaisai negali būti klasifikuojami šioje subpozicijoje, nes apima daugiau elementų, kurie nepaminėti KN 90138020 subpozicijoje, pavyzdžiui, foninio apšvietimo įtaisą, inverterį ir pikselių nukreipimą valdantį įtaisą.
21
Be to, VMI nurodo, kad nagrinėjami įtaisai gali priimti ir rodyti vaizdą, t. y. techniškai įgyvendinti pagrindinę vaizdo monitoriaus funkciją. Todėl remiantis KN I dalies I skyriaus A poskyrio 2 punkto a papunktyje įtvirtinta bendrąja taisykle jie gali būti laikomi nebaigtomis gaminti arba nesukomplektuotomis prekėmis, prilyginamomis baigtoms gaminti arba sukomplektuotoms prekėms, ir atitinkamai klasifikuojami KN 85282190 subpocizijoje kaip vaizdo monitoriai.
22
Komisija savo ruožtu teigia, kad remiantis atitinkamu SS paaiškinimu pagrindinėje byloje nagrinėjamos prekės, kurios gali būti laikomos KN 8528 pozicijai priklausančiomis mašinų dalimis, turi būti klasifikuojamos KN 8529 pozicijoje, o konkrečiai tariant, KN 85299081 subpozicijoje.
23
Vengrijos vyriausybės nuomone, nagrinėjami įtaisai neturi pagrindinių sukomplektuotos arba baigtos gaminti prekės savybių, nes šiame etape neįmanoma nustatyti, kokio tipo baigtose gaminti prekėse bus naudojami šie įtaisai. Taigi todėl tinkamiausia KN pozicija yra 9013.
Teisingumo Teismo vertinimas
24
Pirmiausia primintina, kad iš nusistovėjusios teismo praktikos matyti, jog, siekiant užtikrinti teisinį saugumą ir palengvinti kontrolę, prekių tarifinę klasifikaciją lemiantis kriterijus paprastai turi būti nustatytas atsižvelgiant į šių prekių požymius ir objektyvias savybes, išvardytas KN pozicijos bei skyriaus ar skirsnio pastabose (be kita ko, žr. 2007 m. liepos 18 d. Sprendimo Olicom, C-142/06, Rink. p. I-6675, 16 punktą ir jame nurodytą teismų praktiką).
25
Be to, prekės paskirtis taip pat gali būti objektyvus klasifikavimo kriterijus, jei ji būdinga šiai prekei, ir šį būdingumą galima įvertinti remiantis šios prekės objektyviais požymiais bei savybėmis (žr. 2008 m. lapkričio 27 d. Sprendimo Metherma, C-403/07, Rink. p. I-8921, 47 punktą).
26
Bendrojo muitų tarifo skirsniuose esančios pastabos, kaip ir SS paaiškinimai, yra svarbios priemonės užtikrinant vienodą šio tarifo taikymą ir gali būti laikomos reikšmingomis priemonėmis jį aiškinant (2008 m. gruodžio 11 d. Sprendimo Kip Europe ir kt., C-362/07 ir C-363/07, Rink. p. I-9489, 27 punktas).
27
Šiuo atveju atsižvelgiant į prašymą priimti prejudicinį sprendimą pateikusio teismo pagrindinėje byloje pateiktą nagrinėjamų prekių aprašymą, jų savybės neatitinka KN 90138020 subpozicijos „Skystųjų kristalų įtaisai su aktyviąja matrica“. Iš tikrųjų pagrindinėje byloje nagrinėjami įtaisai taip pat turi šioje subpozicijoje nepaminėtų dalių, pavyzdžiui, foninio apšvietimo įtaisą, inverterį ir pikselių nukreipimą valdantį kontrolės bloką. Šių įtaisų paskirtis gali būti įvairi, tačiau juose turi būti įvairių esminių komponentų tam, kad šios prekės įgytų pagrindinių sukomplektuotos prekės savybių. Be to, KN 85282190 subpozicija „Vaizdo monitoriai“, t. y. baigtos gaminti prekės, nėra tinkama subpozicija klasifikuoti pagrindinėje byloje nagrinėjamus skystųjų kristalų įtaisus.
28
Aišku, remiantis KN I dalies, I skyriaus A poskyrio 2 punkto a papunktyje esančia taisykle, konkreti pozicija apima net nesukomplektuotą arba nebaigtą gaminti prekę su sąlyga, kad ji turi pagrindines sukomplektuotos arba baigtos gaminti prekės savybes. Tačiau taip, atrodo, nėra pagrindinėje byloje nagrinėjamų prekių atveju, nes jų galutinis naudojimas priklauso nuo papildomų dalių, kurios bus įdiegtos į prekes kitame gamybos etape.
29
Todėl pagrindinėje byloje nagrinėjami skystųjų kristalų įtaisai negali būti klasifikuojami KN 90138020 arba 85282190 subpozicijose.
30
Atvirkščiai, šie įtaisai kaip prekės, kurios gali būti naudojamos KN 8528 pozicijai („Televizijos signalų imtuvai su radijo imtuvais arba su garso ar vaizdo įrašymo arba atkūrimo aparatais, arba be jų; vaizdo monitoriai ir vaizdo projektoriai“) priklausančiuose aparatuose, remiantis SS paaiškinimais dėl 8528 pozicijos, klasifikuotini KN 8529 pozicijoje („Dalys, tinkamos naudoti vien tik arba daugiausia su aparatais, klasifikuojamais 8525–8528 pozicijose“), konkrečiai tariant, KN 85299081 pozicijoje („Televizijos kameros, klasifikuojamos 852530 pozicijoje, ir aparatūra, klasifikuojama 8527 ir 8528 pozicijose“).
31
Prašymą priimti prejudicinį sprendimą pateikęs teismas turi patikrinti, ar pagrindinėje byloje nagrinėjami skystųjų kristalų įtaisai turi objektyvių prekės požymių ir savybių, reikalingų laikyti jas prekėmis, tinkamomis naudoti tik arba daugiausia su aparatais, klasifikuojamais KN 8525–8528 pozicijose.
32
Todėl į pateiktą klausimą reikia atsakyti, jog KN 85282190 subpozicija aiškinama taip, kad 2004 m. gruodžio 29 d. ši subpozicija nebuvo taikoma skystųjų kristalų įtaisams (LCD) su aktyviąja matrica, kuriuos iš esmės sudarė tokios dalys:
—
du stiklo lakštai,
—
skystųjų kristalų sluoksnis tarp šių lakštų,
—
vertikalaus ir horizontalaus signalo nukreiptuvai,
—
foninio apšvietimo įtaisas,
—
inverteris, kuris generuoja aukštą įtampą galiniam šviesos šaltiniui, ir
—
kontrolės blokas – duomenų perdavimo sąsaja (PCB arba PWB kontrolė), užtikrinantis nuoseklų duomenų perdavimą į kiekvieną LCD modulio pikselį (tašką), naudojant specifinę technologiją LVDS (Low-voltage differential signaling).
Dėl bylinėjimosi išlaidų
33
Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
Remdamasis šiais motyvais, Teisingumo Teismas (šeštoji kolegija) nusprendžia:
Kombinuotosios nomenklatūros, kuri sudaro 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų, iš dalies pakeisto 2003 m. rugsėjo 11 d. Komisijos reglamentu (EB) Nr. 1789/2003, I priedą, 85282190 subpoziciją reikia aiškinti taip, kad 2004 m. gruodžio 29 d. ši subpozicija nebuvo taikoma skystųjų kristalų įtaisams (LCD) su aktyviąja matrica, kuriuos iš esmės sudarė tokios dalys:
—
du stiklo lakštai,
—
skystųjų kristalų sluoksnis tarp šių lakštų,
—
vertikalaus ir horizontalaus signalo nukreiptuvai,
—
foninio apšvietimo įtaisas,
—
inverteris, kuris generuoja aukštą įtampą galiniam šviesos šaltiniui, ir
—
kontrolės blokas – duomenų perdavimo sąsaja (PCB arba PWB kontrolė), užtikrinantis nuoseklų duomenų perdavimą į kiekvieną LCD modulio pikselį (tašką), naudojant specifinę technologiją LVDS (Low-voltage differential signaling).
Parašai.
(
*1
)	Proceso kalba: latvių.